Davies: Napad na Dubrovnik bio je 'jednosmjerni rat' (25/2/03) - 2003-02-25
"Napadnuti se nisu imali čime braniti" - izjavio je u haaškom Tribunalu, na suđenju Slobodanu Miloševiću, britanski novinar Paul Davies
Napad na Dubrovnik, u jesen 1991. godine, nije bio rat, već napad na ljude koji se nisu imali čime braniti, kazao je na suđenju Slobodanu Miloševiću TV novinar Paul Davies. Na dubrovačkom ratištu nije bilo izmjene vatre - rekao je na početko svog svjedočenja britanski novinar Paul Davies. Iako nije znao odgovoriti na Miloševićevo sugestivno pitanje tko je otpočeo sukobe, novinar TV postaje ITN odvratio je u unakrsnom ispitivanju da se radilo "o veliko nesrazmjeru snaga", te je radi toga neodrživa Miloševićeva teza o JNA koja se branila i samo odvraćala na napade iz Dubrovnika. "To nije bio rat, ljudi su se samo sporadično branili, kao novinar bio sam svjedok jednom jednosmjernom ratu" - rekao je svjedok. Paul Davies je kao ratni reporter ITN-a iz Dubrovnika izvještavao tri tjedna, u jesen 1991. godine. U starome gradu nije bilo vojske niti vojnih položaja, pogotovo ne utvrđenih vojnih položaja. Većinu ljudi koje je svjedok sretao na bojišnici potom je nalazio u gradu, pri redovnim poslovima. Dubrovnik su branili Dubrovčani. Na Dubrovnik je palo tisuće granata, grad je napadan s brda Žarkovica od JNA i od mornarice, a njegova je obrana bila slabo naoružana lošim oružjem i kao takva nije predstavljala prijetnju ratnim brodovima. Obranu Dubrovnika svjedok je opisao kao "poluorganiziranu". Paul Davies je potvrdio da je stara gradska jezgra, usprkos vidljivim oznakama UNESCO-ve zaštićene kulturne baštine, granatiran od 9. do 12. studenog. Gradski su hoteli bili prepuni izbjeglica. Svjedok je objasnio koji su hoteli bili granatirani, dodavši da uz njih nije viđao nikakve vojne obrambene položaje. "Za mene to nije bio rat već napad na ljude koji se nisu imali čime braniti" - zaključio je svoj iskaz britanski novinar Paul Davies.